**Obraćanje predsjednice Skupštine GG dr Jelene Borovinić Bojović**

**novinarima na radnom doručku povodom Dana novinara i novog saziva Skupštine Glavnog grada**

Podgorica, 23. januar 2025.

Dobro jutro svima i dobro došli!

Prije svega, želim da vam zahvalim na konstruktivnoj saradnji koju smo uspostavili u prethodnom periodu, a koju ćemo, uvjerena sam, nastaviti da njegujemo i u periodu koji je pred nama. U ovom sazivu Skupštine Glavnog grada želimo da, na temlju povjerenja koje smo imali, otvorimo novi kolosijek saradnje, koji će da počiva na boljem informisanju građana i građanki i većoj transparentnosti lokalne uprave.

Želim da iskoristim priliku da vam čestitam Dan novinara, uz želju da nastavite, kao i do sada, da dostojanstveno obavljate svoj posao, u ambijentu koji cijenu slobodnu riječ, podstiče vašu bezbjednost i garantuje sigurne uslove za sve novinare.

Drago mi je što ste se odazvali pozivu da povodom novog mandata saziva Skupštine Glavnog grada Podgorice porazgovaramo o svemu što nam predstoji, uz kratak osvrt na ono što je i u prethodnom mandatu postignuto.

Skupština Podgorice, u kojoj se može čuti glas građana i građanki, ostaće prostor živog demokratskog djelovanja. U narednom periodu trudićemo se da je još više afirmišemo kao predstavnički dom, čija su vrata širom otvorena za različite ideje i perspektive. U takvom okruženju, ponudićemo političku platformu za saradnju, otvorenu i transparentnu upravu koja će biti ogledalo demokratskog duha. Međutim, ne smijemo zaboraviti i veliku odgovornost koju nosimo u procesu praktikovanja demokratije.

Skupština Glavnog grada je pokretačka snaga Podgorice jer se nijedna odluka, inicijativa ni aktivnost ne može sprovesti bez Parlamenta, budući da sve mora proći skupštinsku proceduru. Upravo kroz aktivnost odborinka i odbornica svih profilacija imamo vlast građana i građanki.

U proteklom periodu realizovali smo brojne inicijative, koje su Skupštinu približili građanima: otvorili smo naša vrata za mlade, starije, za ranjive populacije, poboljšali saradnju sa civilnim sektorom i odvažili se da se prihvatimo mnogih važnih projekata. Ukratko ću podsjetiti na sve ono što smo pokrenuli u prethodnom mandatu, a što ćemo nastojati da dosljedno sprovedemo i u ovom.

Realizovali smo niz značajnih aktivnosti i inicijativa koje su doprinijele unapređenju kvaliteta života u Podgorici. U organizaciji Skupštine Glavnog grada, u saradnji sa Zajednicom opština, organizovali smo niz okruglih stolova, o ulozi lokalnih samouprava u evropskim integracijama i međuopštinskoj i međunarodnoj saradnji, izazovima i perspektivama regionalnog razvoja u Crnoj Gori. Kroz panel diskusije, u saradnji sa Vladom i nevladinim sektorom, pokrenuli smo ključna pitanja poput vršnjačkog nasilja, prevencije nasilja nad ženama, socijalne inkluzije, međuvjerske tolerancije i poboljšanja socijalne zaštite starijih sugrađana. Pažnja koju smo posvetili ženskim pravima rezultirala je organizacijom međunarodne konferencije o značaju ženskih kvota, dok je usvajanjem nacrta Deklaracije o jednakom političkom učešću žena postavljen pravac za dalji razvoj ovog pitanja.

Pored toga, nastojali smo da unaprijedimo uslove za školovanje mladih, promovisali smo sportski i kulturni potencijal grada, započet je i rad na projektima kao što su multifunkcionalna sportska dvorana i prvo Sajmište u Podgorici. Dodatno, radimo i na adaptaciji dijela kompleksa Streljačkog centra ispod Ljubovića kako bi i tu naši sportisti dobili prostor za treninge i takmičenja. Najavili smo i realizovaćemo festival pozorišne režije koji će nositi ime našeg Podgoričanina, čuvenog reditelja Jagoša Markovića.

Osnovali smo Centar za održivi razvoj, čime smo intenzivirali saradnju sa nevladinim sektorom. U saradnji sa civilnim sektorom i državnim institucijama pokrenuli smo inicijativu za kandidaturu Podgorice za Evropsku prijestonicu mladih 2028.

U saradnji sa partnerima iz biznis zajednice, uz podršku kompanije M-tel, kreirali smo platformu za e-peticije, čiji je cilj veća transparentnost rada gradske uprave i osiguravanje većeg komfora za građane i građanke prilikom komunikacije sa Skupštinom u ostvarivanju svojih prava.

Učestvovali smo u donatorskim akcijama i na nedeljnom nivou smo se susretali sa građanima kako bismo zajednički pronašli konkretna rješenja za njihove probleme. Kroz međunarodnu saradnju i dijalog s partnerima, međunarodnim organizacijama dodatno smo učvrstili poziciju Podgorice kao administrativnog i kulturnog centra. Sve ove aktivnosti oslikavaju predanost razvoju grada i težnju ka stvaranju boljeg života za sve građane.

Vjerujem da je očigledno da nam predstoji mnogo posla, a ja vas danas dosljedno pozivam da učestvujete u osmišljavanju i mapiranju problema građana i građanki, na koje bismo efikasno odgovorili. Pažnja javnosti mora biti usmjerena na one izazove koji utiču na njihov kvalitet života. Vaša podrška, sugestije i kritike biće neprocjenjiv doprinos u ostvarenju zajedničkih ciljeva. Vjerujem u snagu vaše riječi i u našu zajedničku odgovornost da gradimo bolje društvo. Hvala vam što ste tu, da nas podsjetite koliko je važno služiti javnom interesu.

Budite slobodni da se poslužite i prijatan doručak.